ועדת הכלכלה, כנסת 23, פרוטוקול מספר 149, 2020-12-13 09:30

יעקב מרגי: בוקר טוב לכולם, אני מתכבד לפתוח את ישיבת ועדת הכלכלה של הכנסת – 13 בדצמבר 2020, כ"ז בכסלו התשפ"א, הנושא על סדר היום: הצעת תקנות סמכויות מיוחדות להתמודדות עם נגיף הקורונה (הוראת שעה) (הגבלת פעילות בתחום התחבורה) (תיקון מס' 5), התשפ"א-2020.

יעקב מרגי: נציג משרד התחבורה, תציג את הדברים.

עופר לוי: הכוונה היא להאריך את תוקף התקנות במתכונתן הקיימת עד 7 בינואר 2021.

יעקב מרגי: "במתכונתן הקיימת", זה אחרי התיקון שעשינו בפעם שעברה?

עופר לוי: אכן, אדוני.

יעקב מרגי: צמצמנו את הריווח.

עופר לוי: אכן, אדוני.

יעקב מרגי: ואנחנו מדברים על 75% תפוסה?

עופר לוי: נכון, אדוני בתוקף סמכותה לפי סעיפים 4, 8, 12, 23, עד 25 ו-27 לחוק סמכויות מיוחדות להתמודדות עם נגיף הקורונה החדש (הוראת שעה), התש"ף – 2020 (להלן – החוק), (באישור ועדת הכלכלה של הכנסת), מתקינה הממשלה תקנות אלה:

עופר לוי: פעילות בתחום התחבורה), התש"ף-2020 (להלן – התקנות העיקריות), בתקנה 26, במקום "כ"ד בכסלו התשפ"א (10 בדצמבר 2020)" יבוא "כ"ג בטבת התשפ"א (7 בינואר 2021)".

איתי עצמון: רק הערה קטנה לעניין הפתיח לתקנות – מכיוון שאנחנו דנים כרגע באישור של התקנות בדיעבד, בפתיח צריך להיאמר: "ולאחר שהתקיים האמור בסעיף 4(ד)(2)(א) לחוק", שזה הסעיף שמסדיר את הפרוצדורה הזאת.

יעקב מרגי: אם נאשר, זה יהיה בכפוף למתבקש.

יעקב מרגי: "לובי 99", בבקשה.

ימית ינאי מלול: אני רוצה לפתוח ולספר שבשבועות האחרונים הצטברו אצלנו הרבה מאוד עדויות על תפוסה של מעל 100% באוטובוסים ועל כך שבמקומות שכן הייתה בהן אכיפה של 75% לא היה ניתן לשמור באופן ממשי על ריחוק חברתי.

ימית ינאי מלול: היום בבוקר הגעתי מקרית שמונה למשרדים בתל-אביב באמצעות הרכבת מכרמיאל לתחנת השלום בתל-אביב.

ימית ינאי מלול: במהלך הנסיעה עברו כמה וכמה פעמים פקחים ששאלו, שהעירו למי שלא חבש מסכה.

ימית ינאי מלול: הם עברו כמה פעמים ופתחו חלונות כדי לאוורר את הרכבת.

ימית ינאי מלול: בבוקר הייתי צריכה להזמין מקום כדי שימדדו את עניין התפוסה.

ימית ינאי מלול: ברכבת המצב טוב, התגבור של הפקחים מוכיח את עצמו, אבל זה לא מה שקורה, לצערי הרב, באוטובוסים, ששם לא תגברו קווים ולא הייתה אכיפה משמעותית של פקחים.

ימית ינאי מלול: ההמלצה שלנו היא להוריד את התפוסה באוטובוסים ל-50%, לתגבר את קווי האוטובוסים, ולהחזיר את הרכבת שצומצמה בסופי שבוע לפעילות.

עופר לוי: אפשרויות הפיקוח באוטובוסים הרבה יותר מוקשות מאשר ברכבת.

עופר לוי: כמו שאמרנו בישיבה הקודמת, בנוסף ל-400 הפקחים שהיו בתחבורה הציבורית וטיפלו בענייני התיקוף והתשלום, הוספנו עוד 500 פקחים.

איתי עצמון: סדרנים או פקחים?

עופר לוי: סדרנים, שתפקידם לסייע ולהכין את הציבור בנושא הקורונה.

עופר לוי: בנושא התגבור, כפי שגם נאמר בישיבה הקודמת, הכנו, לאחר התייעצות עם נציבות שוויון לאנשים עם מוגבלות וארגונים שעוסקים בנושא, נוסח של הוראת שעה לתיקון תקנות הסדרת נגישות תחבורה ציבורית.

עופר לוי: הנוסח הזה נמצא כרגע אצל שרי התחבורה והאוצר.

עופר לוי: אני מקווה שהשרים יאשרו את הנוסח ונקדם אותו בוועדת העבודה כמו שמקובל לקדם את התקנות האלו.

עופר לוי: לגבי הרכבת ביום שישי - עד היום שיעור התפוסה בנסיעות ברכבת ישראל, הגם שמותר 75%, לא עולה בפועל על 50%.

עופר לוי: כמו שנאמר בישיבה הקודמת, אנחנו מייעדים את יום שישי בבוקר לשיפור תשתיות הרכבת.

יעקב מרגי: עד מתי?

עופר לוי: כרגע, כמו שנאמר על ידי מנהל המסילות בישיבה הקודמת, חלק מהמסילות כבר כשירות לעבודה.

עופר לוי: הקו העיקרי, שהוא בין מטרופולין תל-אביב למטרופולין חיפה והצפון, טרם כשיר ואנחנו ממשיכים לעבוד על הכשרת חשמול הרכבת ועל שיפור חווית הנסיעה ברכבות.

עופר לוי: אם שיעור הנוסעים ברכבת, בעיקר במהלך השבוע, לא עולה על 50%, להערכתנו שיעור הביקוש בימי שישי הוא נמוך יותר.

יעקב מרגי: אתה אומר לי שזה שביום שישי אין רכבת זה נזק לא כל כך גדול, כי ממילא אם בימי חול התפוסה היא 50%, בסופי שבוע זה פחות.

יעקב מרגי: אני כופר בזה.

יעקב מרגי: תנועת הנוסעים ברכבות בסופי השבוע גבוהה מסיבות אחרות.

עופר לוי: אדוני, אני לא אומר שהנזק הוא יותר גדול.

עופר לוי: אם בחמשת ימי החול בשבוע יש שיעור תפוסה מסוים, בדרך כלל שיעור התפוסה בימי שישי, שהוא יום קצר, הוא יותר נמוך.

יעקב מרגי: אתה מבסס את זה על מה שהיה טרם הקורונה?

עופר לוי: טרם הקורונה.

עופר לוי: אני לא אומר שלא נגרמת הפרעה בשירות לציבור.

עופר לוי: בוודאי שנגרמת הפרעה בשירות לציבור.

עופר לוי: כדי לאזן את הנושא הזה אל מול היעד של משרד התחבורה לקדם את שיפור המסילות ואת שיפור השירות לציבור, בוודאי לאחר הקורונה, אנחנו מייעדים את ימי שישי לעבודה על החשמול.

יעקב מרגי: אנחנו נאשר את זה היום, אבל לאישור הבא, לדיון הבא שיהיה אחרי ה-7 לינואר אני מבקש להגיע לכאן עם מי שאמור לתת צפי מצד הרכבת עדי מתי העבודות האלה יימשכו.

עופר לוי: מאה אחוז, אדוני.

יעקב מרגי: אני פוחד שמישהו יתאהב בזה.

עופר לוי: חס ושלום.

יעקב מרגי: אני רוצה שלדיון הבא יבוא מי שממונה על זה ויאמר לנו תכנית עבודה וצפי מתי הרכבת חוזרת בסופי שבוע לעבוד.

יעקב מרגי: לגבי פריסת הסדרנים אני מבקש להגיע לדיון הבא עם תכנית סדורה, אני רוצה לדעת על פי מה הם עובדים.

יעקב מרגי: אם אני משליך את כל יהבי על הנהג שהוא יהיה שק החבטות, שהוא יחליט מתי לעצור, מתי לפתוח חלונות, מתי לא לפתוח חלונות, אז או שאנחנו טומנים את הראש בחול, או - -

איתי עצמון: אני רוצה להשלים את מה שאמר היושב-ראש ולהסב את תשומת הלב לכך שבתקנות בנושא תחבורה סמכויות הפיקוח נתונות למגוון של גורמים.

איתי עצמון: להבדיל מתחום התעופה ששם זה רק פקחי רשות התעופה האזרחית, כאן הוועדה אישרה לאפשר לגורמים מוסמכים שונים, כולל מפקחי רשות הטבע והגנים.

איתי עצמון: יש אפשרויות לממשלה לפקח, אבל עם סדרנים שמסבים את תשומת ליבם של הנוסעים להפרות של התקנות.

איתי עצמון: את המסגרת יש, רק השאלה איך היא מיושמת.

עופר לוי: ההנחיות של הרשות הארצית לתחבורה ציבורית לכל מפעילי התחבורה הציבורית היא לתעדף את הפקחים באותם קווים שאנחנו יודעים שהם קווים עמוסים.

עופר לוי: כפי שנקבע כאן על ידי יושב-ראש הוועדה, אנחנו נגיע בפעם הבאה עם תכנית החשמול ותכנית העבודה על התשתיות ברכבת, וגם עם התכנית לעניין הצבת הסדרנים.

יעקב מרגי: אני רוצה לוודא שהוועדה תקבל מסמך שיציג מה היה השינוי בתגבור, מה היה לפני ההנחיות – תדירות הקווים, מספר האוטובוסים, כי אמרת שנעניתם ותגברתם.

עופר לוי: לא.

עופר לוי: אדוני, אנחנו כרגע נמצאים בשלב שתקנות התגבור של האוטובוסים הבין עירוניים בתחום העירוני נמצאות אצל השרים.

עופר לוי: כמובן שתוכן תכנית לעניין הזה כשהתקנות תאושרנה גם לתגבור אותם קווים שאנחנו יודעים שהם קווים עמוסים.

יעקב מרגי: מי בעד התקנות, מי נגד, מי נמנע?

יעקב מרגי: אושר.

אימאן ח'טיב יאסין: אני מתנגדת לתקנות.

אימאן ח'טיב יאסין: אני לא רוצה שיעלו ל-75%.

יעקב מרגי: עלו כבר ל-75%.

אימאן ח'טיב יאסין: אבל לא להמשיך עד אני לא יודעת מה.

יעקב מרגי: תסבירי למה את מתנגדת.

אימאן ח'טיב יאסין: אנשים שנוסעים לעבודה ונדבקים בדרך נאלצים אחר כך להתמודד מול המעסיקים.

אימאן ח'טיב יאסין: גם אחרי שחוקק החוק על תשלום עבור ימי בידוד אותם מעסיקים לא משלמים להם, הם מקזזים להם מימי העבודה.

אימאן ח'טיב יאסין: הגיע הזמן לעשות סדר בכל הסוגיה הזאת.

יעקב מרגי: בידוד זה משהו אחר.

אימאן ח'טיב יאסין: נכון שזה משהו אחר, אבל אי אפשר להפקיר את האנשים, אי אפשר להסיע אותם בצורה כזאת.

אימאן ח'טיב יאסין: מה הבעיה להגביר קווים כדי שאחוז התפוסה לא יעלה?

יעקב מרגי: מה ההשלכות אם נצביע נגד?

איתי עצמון: ההשלכות הן שהתקנות לא אושרו ותוקפן פוקע.

איתי עצמון: הן נכנסו כבר לתוקף, רק תוקפן מוקפא.

יעקב מרגי: מתי תוקפן פוקע?

איתי עצמון: בסיום הישיבה.

יעקב מרגי: שמה זה אומר?

איתי עצמון: זה אומר שאין הסדר מיוחד לפעילות בתחבורה ציבורית בתקופת הקורונה.

איתי עצמון: כל המתווה שהוועדה אישרה בספטמבר, אם אינני טועה, שעניינו הגבלת פעילות התחבורה, לא מוארך.

יעקב מרגי: זאת אומרת שהמצב מוחמר?

איתי עצמון: נכון, אין שום הנחיות, אין פיקוח.

יעקב מרגי: אנחנו משיגים תוצאה הפוכה.

אימאן ח'טיב יאסין: המצב לא היה 100%, המצב היה 50%.

יעקב מרגי: אם אני לא מצביע עכשיו על הארכה, זה אומר שאנחנו חוזרים למצב הקודם לפני הקורונה, אנחנו מחמירים את המצב.

איתי עצמון: אין בכלל הנחיות, הגבלות ופיקוח.

יעקב מרגי: זה אומר שאין הנחיות ואין הגבלות.

יעקב מרגי: המחאה שלך היא במקום.

יעקב מרגי: את יכולה להימנע, אבל זאת אחריות לציבור דווקא מהנקודה שאת אומרת.

יעקב מרגי: בפעם שעברה הגדלנו ל-75% כדי לשחרר את הלחץ.

אימאן ח'טיב יאסין: עד מתי זה עכשיו?

יעקב מרגי: עד 7 בינואר.

אימאן ח'טיב יאסין: שזה עוד חודש.

אימאן ח'טיב יאסין: בחודש הזה יכולים לקרות המון דברים.

אימאן ח'טיב יאסין: למה עד ה-7 בחודש?

איתי עצמון: הוועדה רשאית לקצר את התוקף.

איתי עצמון: אפשר לעשות את זה, השאלה מה זה ישיג.

יעקב מרגי: אנחנו נעשה את זה עד ה-31 בדצמבר.

יעקב מרגי: להארכה הבאה תבואו עם נתונים.

יעקב מרגי: זה מקובל עלייך?

אימאן ח'טיב יאסין: אוקי.

איתי עצמון: התוקף לא יהיה עד 7 בינואר, הוא יהיה עד 31 בדצמבר.

יעקב מרגי: כן, ואני מבקש עד אז להגיע אלי עם תכנית עבודה של הסדרנים, עם תכנית לגבי חידוש עבודת הרכבת בימי שישי, צפי, כל מה שצריך.

אימאן ח'טיב יאסין: תגבור קווים, או שאנחנו עוברים ל-50%.

יעקב מרגי: ומסמך על תגבור קווים.

יעקב מרגי: אני מאוד מודה לך, עשית שירות חשוב לציבור.

יעקב מרגי: אני מעלה את זה עוד פעם להצבעה.

איתי עצמון: לפי החוק הוועדה רשאית לשנות את תקופת תוקף התקנות לעומת ההצעה של הממשלה.

איתי עצמון: התקנות יעמדו בתוקפן עד 31 בדצמבר 2020.

אימאן ח'טיב יאסין: בתנאים שהעלה - -

איתי עצמון: אם התנאים האלה לא יתקיימו, הוועדה גם רשאית לא לאשר בכלל.

יעקב מרגי: יהיה דיון שבו נקבל החלטה אם כן או לא.

יעקב מרגי: אני חושב שאי אפשר משהו אוטומטי, רוטיני, במיוחד כשעורכת הדין ימית ינאי מלול שמייצגת ציבור אומרת שבאוטובוסים זה לא קורה, שזה מסכן את הציבור.

יעקב מרגי: אם נצטרך לקבל החלטה בדיון הבא לרדת ל-50%, נרד ל-50%.

יעקב מרגי: שלום הציבור יותר חשוב מכל דבר אחר.

יעקב מרגי: אני מעלה את זה להצבעה עם התיקון.

יעקב מרגי: מי בעד?

יעקב מרגי: אושר.

יעקב מרגי: אין מתנגדים, אין נמנעים, התקנות אושרו עם השינויים שדיברנו עליהם.

יעקב מרגי: תודה רבה.